Gordhan: ‘Ek weet niks van Gupta-vergadering’Atul Gupta (Argieffoto) Pravin Gordhan, minister van finansies, het Maandag ontken dat hy kennis dra van ŉ vergadering waartydens die invloedryke Gupta-familie glo die pos van minister van finansies aanvanklik eers aan Mcebisi Jonas, die adjunk-minister, aangebied het. Gordhan wou hom nie voorheen oor die bewerings uitlaat nie, maar het tydens ŉ mediakonferensie in Johannesburg gesê hy weet niks van die beweerde vergadering met Jonas nie. “Ek dra geen kennis van die [beweerde] vergadering nie en ek het niks om by te voeg nie. My kantoor het ŉ genoegsame verklaring vanoggend uitgereik om ons posisie duidelik te maak,” het Gordhan gesê. Die Sunday Times het oor die naweek berig dat Atul Gupta en Zuma se seun, Duduzane, Jonas in November genader het en hom die pos as minister van finansies aangebied het. Hy het dit na bewering van die hand gewys. Dit het glo gebeur voordat Nhlanhla Nene in Desember afgedank is. Die tesourie het Maandag in ŉ verklaring die bewerings ontken en hul kommer uitgespreek oor die koerant “wat op naamlose en gesiglose fluitjieblasers se bewerings staatmaak”. “Ons daag die Sunday Times uit om hul bewerings te staaf en bewyse te lewer van hul bron,” het die verklaring gesê. Op ŉ vraag of hy al ooit genooi is om die Gupta-familie te ontmoet, het Gordhan gesê: “Nee. Ek is ŉ baie private persoon en verkies om in my hoekie te bly.” Volgens gerugte het die Gupta-familie al by verskeie geleenthede ministers na hul Saxonwold-herehuis in Johannesburg ontbied en hulle instruksies gegee oor hul portefeuljes. Die Gupta-familie het ook Sondag in ŉ verklaring die Sunday Times se berig ontken en gesê Atul Gupta was inteendeel in die buiteland toe die beweerde vergadering glo plaasgevind het.